b'\n_START_ARTICLE_\nEuroopa Liidu v\xc3\xa4lisasjade ja julgeolekupoliitika k\xc3\xb5rge esindaja\n_START_PARAGRAPH_\nEuroopa Liidu v\xc3\xa4lisasjade ja julgeolekupoliitika k\xc3\xb5rge esindaja (inglise keeles High Representative of the Union for Foreign Affairs and Security Policy, HR) ametikoht loodi 1999. aastal j\xc3\xb5ustunud Amsterdami lepinguga ning t\xc3\xa4psemalt on tegu Euroopa Liidu \xc3\xbchise v\xc3\xa4lis- ja julgeolekupoliitika (\xc3\x9cVJP) k\xc3\xb5rge esindajaga. K\xc3\xb5rge esindaja vastutab Euroopa Liidu v\xc3\xa4lis-, julgeoleku- ja kaitsepoliitika kujundamise ja elluviimise eest ning on \xc3\xbchtlasi Euroopa Komisjoni asepresident._NEWLINE_Erinevalt \xc3\xbclej\xc3\xa4\xc3\xa4nud Euroopa Komisjoni liikmetest ei nimetata tema kandidatuuri \xc3\xbchegi liikmesriigi poolt, vaid k\xc3\xb5rge esindaja valitakse Euroopa \xc3\x9clemkogu kvalifitseeritud h\xc3\xa4\xc3\xa4lteenamusega. K\xc3\xb5rgel esindajal on \xc3\xb5igus osaleda \xc3\xbclemkogu kohtumistel, kuigi ta ei ole \xc3\xbclemkogu liige._NEWLINE_1. detsembrist 2009 kuni 1. novembrini 2014 oli Euroopa Liidu v\xc3\xa4lisasjade ja julgeolekupoliitika k\xc3\xb5rge esindaja Suurbritannia poliitik paruness Catherine Ashton. Alates 1. novembrist 2014 on k\xc3\xb5rgeks esindajaks endine Itaalia v\xc3\xa4lisminister Federica Mogherini.\n_START_SECTION_\nAjalugu ja varasemad k\xc3\xb5rged esindajad\n_START_PARAGRAPH_\n1999. aasta Amsterdami lepinguga loodud k\xc3\xb5rge esindaja ametikohta hakkas tol ajal t\xc3\xa4itma Euroopa N\xc3\xb5ukogu peasekret\xc3\xa4r, eesm\xc3\xa4rgiga parandada EL-i v\xc3\xa4lispoliitika tulemuslikkust ja n\xc3\xa4htavust. Aastatel 1999\xe2\x80\x932009 pidas seda ametit Javier Solana._NEWLINE_2009. aastal j\xc3\xb5ustunud Lissaboni leping t\xc3\xb5i \xc3\x9cVJP-sse kaks suurt muudatust, eesm\xc3\xa4rgiga tugevdada liidu v\xc3\xa4lis- ja julgeolekupoliitika teostamist veelgi ning muuta poliitikat j\xc3\xa4rjepidevamaks. Esiteks liideti \xc3\x9cVJP k\xc3\xb5rge esindaja ametikoht Euroopa Komisjoni v\xc3\xa4lisasjade voliniku kohaga, t\xc3\xb5stes selle \xc3\xbchtlasi Komisjoni asepresidendi staatusesse, ning lisati mitmeid funktsioone, mida varem t\xc3\xa4itis igal poolaastal vahelduv eesistujariik (nt igakuise EL-i v\xc3\xa4lisasjade n\xc3\xb5ukogu juhtimine). See samm suurendas oluliselt Euroopa Liidu v\xc3\xa4listegevuse- ja julgeolekupoliitika m\xc3\xb5ju, sidusust ja n\xc3\xa4htavust. Teiseks loodi EL-i diplomaatilise teenistusena toimiv Euroopa v\xc3\xa4listeenistus, mille \xc3\xbclesandeks on k\xc3\xb5rge esindaja tegevuse toetamine. Euroopa v\xc3\xa4listeenistusel on enam kui 130 delegatsioonist koosnev v\xc3\xb5rgustik, mis edendab ning kaitseb Euroopa v\xc3\xa4\xc3\xa4rtusi ja huve kogu maailmas._NEWLINE_Esimene Lissaboni lepingu j\xc3\xa4rgne k\xc3\xb5rge esindaja oli Suurbritannia poliitik Catherine Ashton (aastatel 2009\xe2\x80\x932014)._NEWLINE_Alates 1. novembrist 2014 on k\xc3\xb5rgeks esindajaks endine Itaalia v\xc3\xa4lisminister Federica Mogherini.\n_START_SECTION_\nK\xc3\xb5rge esindaja ametissenimetamine\n_START_PARAGRAPH_\nK\xc3\xb5rge esindaja nimetab ametisse Euroopa \xc3\x9clemkogu kvalifitseeritud h\xc3\xa4\xc3\xa4lteenamusega ja kokkuleppel Euroopa Komisjoni presidendiga.\n_START_SECTION_\nK\xc3\xb5rge esindaja Euroopa Liidu Lepingus\n_START_PARAGRAPH_\nEuroopa Liidu lepingu artikkel 15 lg 2:_NEWLINE_2. Euroopa \xc3\x9clemkogu koosneb liikmesriikide riigipeadest v\xc3\xb5i valitsusjuhtidest koos \xc3\xbclemkogu eesistuja ja komisjoni presidendiga. \xc3\x9clemkogu t\xc3\xb6\xc3\xb6s osaleb liidu v\xc3\xa4lisasjade ja julgeolekupoliitika k\xc3\xb5rge esindaja._NEWLINE_Euroopa Liidu lepingu artikkel 18:_NEWLINE_1. Euroopa \xc3\x9clemkogu m\xc3\xa4\xc3\xa4rab kvalifitseeritud h\xc3\xa4\xc3\xa4lteenamusega ja kokkuleppel komisjoni presidendiga ametisse liidu v\xc3\xa4lisasjade ja julgeolekupoliitika k\xc3\xb5rge esindaja. Euroopa \xc3\x9clemkogu v\xc3\xb5ib l\xc3\xb5petada tema ametiaja sama korra kohaselt._NEWLINE_2. K\xc3\xb5rge esindaja juhib liidu \xc3\xbchist v\xc3\xa4lis- ja julgeolekupoliitikat. Ta aitab oma ettepanekutega v\xc3\xa4lja t\xc3\xb6\xc3\xb6tada nimetatud poliitikat, mida ta viib ellu n\xc3\xb5ukogu mandaadiga. Sama kehtib \xc3\xbchise julgeoleku- ja kaitsepoliitika suhtes._NEWLINE_3. K\xc3\xb5rge esindaja on v\xc3\xa4lisasjade n\xc3\xb5ukogu eesistuja._NEWLINE_4. K\xc3\xb5rge esindaja on \xc3\xbcks komisjoni asepresidentidest. Ta tagab liidu v\xc3\xa4listegevuse j\xc3\xa4rjepidevuse. Ta vastutab komisjonis selle p\xc3\xa4devuses olevate v\xc3\xa4lissuhete korraldamise ja liidu v\xc3\xa4listegevuse muude aspektide koordineerimise eest. Nende kohustuste t\xc3\xa4itmisel komisjonis ja ainult nende kohustuste osas allub k\xc3\xb5rge esindaja komisjoni kodukorrale m\xc3\xa4\xc3\xa4ral, mis on koosk\xc3\xb5las l\xc3\xb5igetega 2 ja 3._NEWLINE_Euroopa Liidu lepingu artikkel 26 lg 3:_NEWLINE_3. \xc3\x9chist v\xc3\xa4lis- ja julgeolekupoliitikat viivad ellu k\xc3\xb5rge esindaja ning liikmesriigid, kasutades riikide ja liidu vahendeid._NEWLINE_Euroopa Liidu lepingu artikkel 27:_NEWLINE_1. Liidu v\xc3\xa4lisasjade ja julgeolekupoliitika k\xc3\xb5rge esindaja, kes juhib v\xc3\xa4lisasjade n\xc3\xb5ukogu t\xc3\xb6\xc3\xb6d, aitab oma ettepanekutega kaasa \xc3\xbchise v\xc3\xa4lis- ja julgeolekupoliitika v\xc3\xa4ljat\xc3\xb6\xc3\xb6tamisele ning tagab Euroopa \xc3\x9clemkogu ja n\xc3\xb5ukogu vastuv\xc3\xb5etud otsuste rakendamise._NEWLINE_2. \xc3\x9chise v\xc3\xa4lis- ja julgeolekupoliitika k\xc3\xbcsimustes esindab liitu k\xc3\xb5rge esindaja. Ta peab liidu nimel kolmandate isikutega poliitilist dialoogi ning v\xc3\xa4ljendab liidu seisukohta rahvusvahelistes organisatsioonides ja rahvusvahelistel konverentsidel._NEWLINE_3. Liidu v\xc3\xa4lisasjade ja julgeolekupoliitika k\xc3\xb5rget esindajat abistab tema volituste t\xc3\xa4itmisel Euroopa v\xc3\xa4listeenistus. See teenistus toimib koost\xc3\xb6\xc3\xb6s liikmesriikide diplomaatiliste teenistustega ja koosneb n\xc3\xb5ukogu peasekretariaadi ja komisjoni asjaomaste osakondade ametnikest ning liikmesriikide diplomaatilistest teenistustest l\xc3\xa4hetatud t\xc3\xb6\xc3\xb6tajatest. Euroopa v\xc3\xa4listeenistuse korraldus ja toimimine m\xc3\xa4\xc3\xa4ratakse n\xc3\xb5ukogu otsusega. N\xc3\xb5ukogu teeb otsuse k\xc3\xb5rge esindaja ettepaneku p\xc3\xb5hjal p\xc3\xa4rast konsulteerimist Euroopa Parlamendiga ning komisjonilt n\xc3\xb5usoleku saamist._NEWLINE_Euroopa Liidu lepingu artikkel 30:_NEWLINE_1. Iga liikmesriik, liidu v\xc3\xa4lisasjade ja julgeolekupoliitika k\xc3\xb5rge esindaja v\xc3\xb5i k\xc3\xb5rge esindaja komisjoni toetusel v\xc3\xb5ib suunata n\xc3\xb5ukogule \xc3\xbchise v\xc3\xa4lis- ja julgeolekupoliitikaga seotud k\xc3\xbcsimusi ning esitada vastavalt algatusi v\xc3\xb5i ettepanekuid._NEWLINE_2. Kiiret otsustamist n\xc3\xb5udvatel juhtudel kutsub k\xc3\xb5rge esindaja kas omal algatusel v\xc3\xb5i liikmesriigi taotlusel neljak\xc3\xbcmne kaheksa tunni, \xc3\xa4\xc3\xa4rmise vajaduse korral l\xc3\xbchema aja jooksul kokku n\xc3\xb5ukogu erakorralise istungi._NEWLINE_Euroopa Liidu lepingu artikkel 36:_NEWLINE_Liidu v\xc3\xa4lisasjade ja julgeolekupoliitika k\xc3\xb5rge esindaja konsulteerib regulaarselt Euroopa Parlamendiga \xc3\xbchise v\xc3\xa4lis- ja julgeolekupoliitika ning \xc3\xbchise julgeoleku- ja kaitsepoliitika p\xc3\xb5hiaspektide ja p\xc3\xb5hivalikute suhtes ning teavitab parlamenti asjaomaste poliitikavaldkondade arengust. Ta tagab, et Euroopa Parlamendi arvamusi v\xc3\xb5etakse asjakohaselt arvesse. Euroopa Parlamendi teavitamise v\xc3\xb5ib teha \xc3\xbclesandeks eriesindajatele._NEWLINE_Euroopa Parlament v\xc3\xb5ib n\xc3\xb5ukogule ja liidu v\xc3\xa4lisasjade ja julgeolekupoliitika k\xc3\xb5rgele esindajale esitada k\xc3\xbcsimusi v\xc3\xb5i anda talle soovitusi. Ta peab kaks korda aastas m\xc3\xb5ttevahetust \xc3\xbchise v\xc3\xa4lis- ja julgeolekupoliitika, sealhulgas \xc3\xbchise julgeoleku- ja kaitsepoliitika rakendamisel saavutatud edusammude \xc3\xbcle.'